
         НАЦРТ
На основу члана 125. став 3. тачка 1) Закона о високом образовању („Службени гласник Републике Српске“, број 67/20) и члана 76. став 2. Закона о републичкој управи („Службени гласник Републике Српске“, бр. 115/18 и 111/21), Министар за научнотехнолошки развој, високо образовање и информационо друштво, дана__________ доноси

ПРАВИЛНИК О ИЗМЈЕНАМА И ДОПУНАМА ПРАВИЛНИКА

О СТАНДАРДИМА И НОРМАТИВИМА ЗА ФИНАНСИРАЊЕ ЈАВНИХ ВИСОКОШКОЛСКИХ УСТАНОВА
Члан 1.

У Правилнику о стандардима и нормативима за финансирање јавних високошколских установа („Службени гласник Републике Српске“, број: 85/2021 и 9/2022), члан 3. мијења се и гласи:
„Наставници у реализацији наставног и научноистраживачког рада обављају сљедеће послове:  

1) припрему и извођење предавања и вјежби, као и других облика наставе утврђених програмом наставног предмета и статутом високошколске установе, на сва три циклуса студија,

2) организовање појединачног и заједничког научноистраживачког, стручног или умјетничког рада са студентима,

3) менторство у изради завршног рада првог циклуса студија,

4) припрему и одржавање испита,

5) припрему и преглед самосталних радова студената,

6) консултације са студентима,

7) учествовање у раду комисије за оцјену и одбрану завршног рада на првом циклусу студија
8) рад на иновацијама у настави,

9) рад на изради и осавремењавању наставних планова и студијских програма.
Члан 2.

Члан 4. мијења се и гласи:
„Сарадници у реализацији наставног и научноистраживачког рада обављају сљедеће послове:

1) припрему и извођење наставе на свим циклусима студија, осим предавања и испита,

2) припрему и преглед самосталних радова студената,

3) остале послове који се односе на реализацију наставног процеса.“

Члан 3.

Члан 6. мијења се и гласи: 

„Наставници и сарадници, поред послова из чл. 3. и 4. овог правилника, учествују у остваривању осталих послова до пуног радног времена, а у складу са распоредом који им одреди послодавац, који се исказују као структура осталих послова, а подразумијевају: 

1) учествовање у раду испитних комисија, дежурства на испитима за које наставник или сарадник није задужен према наставном плану и програму,

2) учествовање у раду наставно-научног, односно наставно-умјетничког вијећа и других стручних органа и комисија,

3) остале послове значајне за рад високошколске установе.“
Члан 4.
Члан 7. мијења се и гласи:

(1) Послови из чл. 3. и 4. овог Правилника су саставни дио наставног оптерећења на првом и другом циклусу студија, нормирају се и чине основ за обрачун плате достављањем мјесечних извјештаја наставника и сарадника о извршеним пословима.
(2) Послови које наставници и сарадници обављају по налогу послодавца, као што су: чланство у комисијама на другом и трећем циклусу студија, менторства на другом и трећем циклусу студија, извођење наставе на специјализацији, извођење наставе на страним језицима, извођење наставе на студијском програму који се реализује заједнички са високошколском установом са сједиштем ван Републике, рад на реализацији кратких студијских програма и програма цјеложивотног учења,  стручно-консултативни и организациони послови послови, пружање услуга и други слични послови, представљају основ за учествовање истих у расподјели сопствених изворних прихода чланице која их је остварила.  

(3) Послови из члана 5. овог правилника су саставни дио наставног оптерећења у оквиру пуног радног времена и чине основ за обрачун дијела плате.
(4) Високошколска установа по завршетку сваког семестра припрема извјештај у којем анализира извршење послова из члана 5. овог правилника за сваког наставника или сарадника, на начин и у форми који су прописани општим актом високошколске установе.
(5) Послови из члана 6. овог правилника посебно се не исказују.“

Члан 5.

У члану 14. додаје се став (2) који гласи:

„Ненаставно особље има право на посебну накнаду из сопствених прихода Универзитета или чланице која их је остварила, у случају обављања послова привременог карактера који нису предвиђени актом о унутрашњој организацији и систематизацији радних мјеста, повећаног обима посла, замјене привремено одсутног радника, рада у комисијама и другим радним тијелима као и остварених посебних резултата рада, а у складу са општим актом високошколске установе који усваја Управни одбор.“

Члан 6.
Овај Правилник ступа на снагу осмог дана од дана објављивања у „Службеном гласнику Републике Српске“.

Број:









   МИНИСТАР

_________________________

Бања Лука






                 Др Жељко Будимир, с.р.

